**REPUBLIKA HRVATSKA  
MINISTARSTVO UNUTARNJIH POSLOVA**

**POLICIJSKA UPRAVA PRIMORSKO - GORANSKA**  
   
Na temelju Zakona o zakupu i kupoprodaji poslovnog prostora („NN“ 125/11, 64/15 i 112/18) i Odluke o uvjetima i postupku davanja u zakup poslovnog prostora Ministarstva državne imovine: Klasa: 372-01/19-01/186, Ur.broj: 536-02/01-19-02 od 29.11.2019. godine, Republika Hrvatska, Ministarstvo unutarnjih poslova, Policijska uprava primorsko - goranska kao zakupodavac objavljuje:  
   
**JAVNI NATJEČAJ za davanje u zakup poslovnog prostora**

Predmet javnog natječaja je prikupljanje ponuda za davanje u zakup poslovnog prostora za postavljanje aparata za tople napitke i hladne napitke te snack proizvode, u objektima Policijske uprave primorsko - goranske:

Poslovni prostori se nalaze u zgradama zakupodavca i to kako slijedi:

**Tablica 1.**

|  |  |  |  |  |
| --- | --- | --- | --- | --- |
| **Red. br.** | **Lokacija** | **Površina prostora i broj aparata po lokaciji** | **Početni iznos mjesečne zakupnine za 1m²** | Vrsta aparata |
| 1. | **Sjedište Policijske uprave**, Žrtava fašizma 3, Rijeka | 2m² / 2 kom | 12,00 eura/m² | Aparat za tople napitke i hladne napitke te snack proizvode |
| 2. | **Policijska uprava, Sektor za granicu**, Braće Monjac 24, Rijeka | 1m² / 1 kom | 4,00 eura/m² | Aparat za tople napitke i hladne napitke te snack proizvode |
| 3. | **Sektor pravnih, financijskih i tehničkih poslova**, Žrtava fašizma 9, Rijeka | 1m² / 1 kom | 12,00 eura/m² | Aparat za tople napitke i hladne napitke te snack proizvode |
| 4. | **I. Policijska postaja Rijeka**, Đure Šporera 4, Rijeka | 1m² / 1 kom | 12,00 eura/m² | Aparat za tople napitke i hladne napitke te snack proizvode |
| 5. | **II. Policijska postaja Rijeka**, Gundulićeva 7, Rijeka | 1m² / 1 kom | 4,00 eura/m² | Aparat za tople napitke i hladne napitke te snack proizvode |
| 6. | **Postaja prometne policije Rijeka**, Ciottina 25, Rijeka | 1m² / 1 kom | 6,00 eura/m² | Aparat za tople napitke i hladne napitke te snack proizvode |
| 7. | **Postaja pomorske policije Rijeka**, Riva 16, Rijeka | 1m² / 1 kom | 12,00 eura/m² | Aparat za tople napitke i hladne napitke te snack proizvode |
| 8. | **Policijski dom Rijeka,** Trinajstićeva 2, Rijeka | 1m² / 1 kom | 4,00 eura/m² | Aparat za tople napitke i hladne napitke te snack proizvode |
| 9. | **Policijska postaja Opatija**, Ul. Maršala Tita 151, Opatija | 1m² / 1 kom | 11,20 eura/m² | Aparat za tople napitke i hladne napitke te snack proizvode |
| 9. | **Policijska postaja Crikvenica**, Kralja Tomislava 85/A, Crikvenica | 1m² / 1 kom | 13,27 eura/m² | Aparat za tople napitke i hladne napitke te snack proizvode |
| 10. | **Policijska postaja Krk**, Kralja Tomislava 10, Krk | 1m² / 1 kom | 8,80 eura/m² | Aparat za tople napitke i hladne napitke te snack proizvode |
| 11. | **Policijska postaja Mali Lošinj**, Dubovica 1, Mali Lošinj | 1m² / 1 kom | 11,25 eura/m² | Aparat za tople napitke i hladne napitke te snack proizvode |
| 12. | **Policijska Postaja Rab**, Palit 144/A, Rab | 1m² / 1 kom | 11,06 eura/m² | Aparat za tople napitke i hladne napitke te snack proizvode |
| 13. | **Policijska postaja Delnice**, Školska 25, Delnice | 1m² / 1 kom | 7,96 eura/m² | Aparat za tople napitke i hladne napitke te snack proizvode |
| 14. | **Policijska postaja Vrbovsko**, Goranska 3, Vrbovsko | 1m² / 1 kom | 2,12 eura/m² | Aparat za tople napitke i hladne napitke te snack proizvode |
| 15. | **Jedinica specijalne i interventne policije**, Kukuljanovo 182/1 | 1m² / 1 kom | 5,00 eura/m² | Aparat za tople napitke i hladne napitke te snack proizvode |
| POLOŽAJ APARATA U OBJEKTIMA: PRIZEMLJE, DIO PROSTORIJE HODNIKA | | | | |

Ukupni početni mjesečni iznos zakupnine iznosi **148,66 eura bez PDV-a**.

Zakupnik će imati obvezu plaćanja režijskih troškova u paušalnom iznosu od 15,00 € mjesečno po aparatu, odnosno ukupno **225,00 € mjesečno sa PDV-om**.

1. Poslovni prostori daju se u zakup na određeno vrijeme od **tri (3) godine**.
2. Početna cijena zakupnine za 1 m² / po aparatu, određena je za svaki objekt pojedinačno pod odgovarajućim rednim brojem sukladno tablici 1.
3. Na konačni iznos zakupnine obračunat će se porez na dodanu vrijednost, a režijski troškovi nisu uključeni u visinu zakupnine.
4. Pravo na podnošenje ponude imaju sve pravne osobe i fizičke osobe koje imaju registrirani obrt ili obavljaju samostalnu profesionalnu djelatnost.
5. Osobe koje imaju pravo prednosti sukladno članku 132. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj: 121/17., 98/19. i 84/21.) ne mogu ostvariti pravo prednosti dok traje zakup drugog poslovnog prostora, neovisno po kojoj osnovi je ostvaren.
6. Najpovoljnija ponuda je ponuda koja uz ispunjene uvjete natječaja sadrži i najviši ponuđeni iznos mjesečne zakupnine.
7. Ponuda mora obuhvaćati sve poslovne prostore iz Tablice 1., odnosno ponuditelj mora dostaviti ponudu koja se odnosi na sve aparate na svim lokacijama.

**Ponuda mora sadržavati:**

1. Ime i prezime ponuditelja, naziv obrta, sjedište/prebivalište, OIB (za fizičke osobe) odnosno naziv trgovačkog društva, sjedište, OIB (za pravne osobe), te adresu elektroničke pošte i broj telefona,
2. ponuđeni iznos mjesečne zakupnine koji ne smije biti niži od početnog iznosa iz ovog natječaja, odnosno ponuđeni iznos za svako mjesto postavljanja aparata za tople napitke i hladne napitke te snack proizvode i ukupni iznos ponude (zbroj svih mjesečnih zakupnina po lokacijama),
3. broj računa ponuditelja s naznakom poslovne banke kod koje je otvoren, za eventualni povrat jamčevine,
4. u ponudi navesti odredbu da je ponuditelj podnošenjem ponude izričito suglasan da Policijska uprava primorsko-goranska može koristiti i dalje obrađivati podatke u svrhu provedbe postupka javnog prikupljanja ponuda, sukladno propisima o zaštiti osobnih podataka, te iste objaviti u skladu s odredbama propisa koji uređuju pravo na pristup informacijama.

**Neće se razmatrati sljedeće ponude:**

* ponude zaprimljene nakon isteka roka za podnošenje ponuda naznačenog u javnom natječaju,
* ponude koje nisu u skladu s uvjetima javnog natječaja,
* nepotpune ponude (koje ne sadrže dokumente i podatke sukladno javnom pozivu),
* uvjetne ponude,
* ponude koje nisu uvezane i numerirane na propisani način,
* ponude fizičkih osoba i fizičkih osoba koje imaju registrirani obrt ili obavljaju samostalnu profesionalnu djelatnost te pravnih osoba koje su dužnici po osnovi javnih davanja o kojima službenu evidenciju vodi Ministarstvo financija – Porezna uprava, osim ako je sukladno posebnim propisima odobrena odgoda plaćanja navedenih obveza, pod uvjetom da se pridržavaju odobrenih rokova plaćanja,
* ponude fizičkih osoba koje imaju registrirani obrt ili obavljaju samostalnu profesionalnu djelatnost i pravnih osoba nad kojima je otvoren postupak predstečaja (a nije doneseno rješenje kojim se potvrđuje predstečajni sporazum), stečaja ili likvidacije u trenutku donošenja odluke o odabiru najpovoljnijeg ponuditelja,
* ponude fizičkih i pravnih osoba koje su dužnici s osnove korištenja nekretnina u vlasništvu Republike Hrvatske kojima upravlja Ministarstvo, odnosno društvo Državne nekretnine d.o.o. ili tijelo državne uprave koje provodi natječaj,
* ponude pravnih osoba čiji je osnivač i/ili zakonski zastupnik (osoba ovlaštena za zastupanje pravne osobe) ujedno i osnivač i/ili zakonski zastupnik (osoba ovlaštena za zastupanje pravne osobe) zakupnika, odnosno korisnika koji ima dospjelo dugovanje s osnove korištenja nekretnina u vlasništvu Republike Hrvatske, kojima upravlja Ministarstvo državne imovine i društvo Državne nekretnine d.o.o. ili Ministarstvo unutarnjih poslova.

Ponuditelji koji sudjeluju u javnom natječaju **moraju uplatiti jamčevinu u trostrukom iznosu početnog iznosa mjesečne zakupnine** u korist računa: IBAN HR1210010051863000160, model: HR63, sa pozivom na broj: 9725-20052-22888, opis plaćanja: Javni natječaj za davanje u zakup poslovnog prostora - Policijska uprava primorsko - goranske.  
  
Ponuditeljima čija ponuda nije izabrana kao najpovoljnija, **uplaćena jamčevina se vraća u roku od 30 (slovima: trideset) dana**od dana javnog otvaranja ponuda.  
   
Uz ponudu ponuditelj je dužan dostaviti**sljedeću dokumentaciju**:

* presliku osobne iskaznice (za fizičke osobe i fizičke osobe koje imaju registrirani obrt ili obavljaju samostalnu profesionalnu djelatnost),
* presliku izvatka iz odgovarajućeg registra ne starijeg od 3 (slovima: tri) mjeseca na dan otvaranja ponuda, iz kojeg mora biti vidljivo da je ponuditelj ovlašten obavljati djelatnost koju je naveo u ponudi (sudski/obrtni registar ili odgovarajući upisnik),
* potvrdu izdanu od Ministarstva financija – Porezne uprave o stanju poreznog duga ponuditelja ne stariju od 30 (slovima: trideset) dana na dan otvaranja ponuda, u izvorniku, preslici ili elektronskom zapisu,
* dokaz o izvršenoj uplati jamčevine isključivo s računa/imena ponuditelja,
* potvrdu Ministarstva obrane Republike Hrvatske ne stariju od 3 (slovima: tri) mjeseca na dan otvaranja ponuda, odnosno Ministarstva unutarnjih poslova Republike Hrvatske kojom se dokazuje pravo prvenstva iz natječaja te status branitelja, u izvorniku ili preslici, ukoliko se ponuditelj poziva na pravo prednosti iz  Zakona o hrvatskim braniteljima iz Domovinskog rata i članova njihovih obitelji (NN 121/17, 98/19, 84/21),
* ukoliko se ponuditelj poziva na pravo prednosti iz Zakona o hrvatskim braniteljima iz Domovinskog rata i članova njihovih obitelji (NN 121/17, 98/19, 84/21) koje ostvaruju članovi uže i šire obitelji smrtno stradalog hrvatskog branitelja iz Domovinskog rata i članovima uže i šire obitelji nestalog hrvatskog branitelja iz Domovinskog rata ili za djecu hrvatskih branitelja iz domovinskog rata, pored potvrde iz prethodne alineje, dužan je dostaviti dokaz o srodstvu (rodni list ili druga potvrda nadležnog tijela u izvorniku ili preslici),
* ukoliko se ponuditelj poziva na pravo prednosti iz Zakona o hrvatskim braniteljima iz Domovinskog rata i članovima njihovih obitelji (NN 121/17, 98/19, 84/21) koje ostvaruju braniteljske socijalno-radne zadruge za obavljanje registrirane djelatnosti koje su evidentirane u evidenciji braniteljskih socijalno-radnih zadruga koju vodi nadležno ministarstvo ili koje su korisnice poticaja nadležnog ministarstva, dužan je dostaviti potvrdu nadležnog ministarstva o statusu ne stariju od 3 (slovima: tri) mjeseca na dan otvaranja ponuda u izvorniku ili preslici,
* za sve ponuditelje koji se pozivaju na pravo prvenstva na sklapanje ugovora o zakupu poslovnog prostora neovisno o osnovi (članak 132. Zakona o hrvatskim braniteljima iz Domovinskog rata i članovima njihovih obitelji) – izjavu da ne traje zakup drugog poslovnog prostora, neovisno po kojoj osnovi je ostvaren, ovjerenu kod javnog bilježnika.

Ponuda s cjelokupnom dokumentacijom**mora biti uvezana i numerirana**na način da je označen broj stranice i ukupan broj stranica (npr. 1/3, 2/3, 3/3). Ponude koje su zaprimljene, a nisu uvezane i numerirane na prethodno opisani način, smatrat će se nevaljanima te se iste neće razmatrati.  
   
Policijska uprava Primorsko - goranska zadržava pravo pozvati najpovoljnijeg ponuditelja koji je u ponudi priložio presliku rješenja ili izvatka iz obrtnog/sudskog registra da u ostavljenom roku, a prije donošenja odluke o najpovoljnijoj ponudi, dostavi izvornik ili ovjerenu presliku rješenja ili izvatka iz obrtnog/sudskog  registra iz kojeg  mora biti vidljivo da je ponuditelj registriran za djelatnost koju je naveo u ponudi.  
   
**Ponuda za natječaj podnosi se neposredno ili preporučenom pošiljkom**u ZATVORENOJ OMOTNICI s tekstom:

„PONUDA ZA SUDJELOVANJE U JAVNOM NATJEČAJU ZA DAVANJE U ZAKUP POSLOVNOG PROSTORA RADI POSTAVLJANJA APARATA ZA TOPLE NAPITKE I HLADNE NAPITKE TE SNACK PROIZVODE – NE OTVARATI“,

na adresu Ministarstvo unutarnjih poslova, Policijska uprava primorsko - goranska, Žrtava fašizma 3, Rijeka, do dana 27. travnja 2023. godine do 12,00 sati.  
   
Kao dan predaje ponude smatra se dan zaprimanja ponude u Policijskoj upravi.

Ponude predane neposredno u pisarnici nakon isteka roka za podnošenje ponuda ili poslane poštom, a zaprimljene nakon isteka roka za podnošenje ponuda, **smatrat će se zakašnjelim ponudama i neće se uzimati u razmatranje.**  
   
**Ponude će se otvarati dana 28. travnja 2023. g. u 10,00 sati u Policijskom domu u Rijeci, Trinajstićeva 2.**

O rezultatima javnog natječaja ponuditelji će biti obaviješteni putem internetskih stranica Policijske uprave primorsko-goranske, s tim da će se najpovoljnijem ponuditelju obavijest dostaviti i putem pošte ili elektroničke pošte na adresu navedenu u ponudi.

Ministarstvo unutarnjih poslova ne snosi odgovornost za eventualnu štetu nastalu najpovoljnijem ponuditelju u razdoblju od donošenja odluke o izboru najpovoljnije ponuditelja do sklapanja ugovora o zakupu poslovnog prostora navedenog u ovom Javnom natječaju.

Ako pristignu dvije ponude s istim iznosom zakupnine koji je ujedno i najviši ponuđeni iznos zakupnine, ponuditelji će biti pozvani da u roku od 3 (slovima: tri) dana po primitku poziva dostave nove ponude na propisani način.

**Odabrani ponuditelj dužan je u roku od 15 dana od poziva zakupodavca sklopiti ugovor o zakupu i preuzeti poslovni prostor.** Ako isti ne sklopi ugovor o zakupu ili ne preuzme poslovni prostor u određenom roku, smatrat će se da je odustao od zaključenja ugovora, te će se izabrati drugi po redu najpovoljniji ponuditelj.

Ukoliko od ponude za zakup odustanu prva tri najpovoljnija ponuditelja, natječaj za najam poslovnog prostora će se poništiti.

Poslovni prostori daju se u zakup u viđenom stanju.

Zakupnik ne smije bez izričite pisane suglasnosti zakupodavca činiti preinake poslovnog prostora. Neovisno od pristanka zakupodavca, zakupnik se odriče prava potraživati naknadu zakupodavca za uložena sredstva u poslovni prostor s bilo koje osnove.

Zakupniku nije dopušteno poslovni prostor dati u podzakup.

Ugovorom o zakupu bit će regulirani uvjeti održavanja i korištenja poslovnog prostora, kao i djelatnost koja će se obavljati u poslovnom prostoru.

Ugovorom o zakupu bit će reguliran otkaz ugovora o zakupu u kojim slučajevima zakupodavac može otkazati ugovor o zakupu.

Policijska uprava primorsko-goranska kao zakupodavac, sve do sklapanja ugovora o zakupu, zadržava pravo poništenja javnog natječaja.  
   
Pregled poslovnih prostora može se izvršiti uz prethodnu najavu osobi za kontakt.

**NAZIV I SJEDIŠTE ZAKUPODAVCA, OIB, INTERNETSKA ADRESA**

Ministarstvo unutarnjih poslova, Policijska uprava primorsko-goranska, Žrtava fašizma 3, Rijeka

- OIB: 36162371878:

- telefon: 051/430-131

- telefaks: 051/430-764

- internetska adresa: <https://primorsko-goranska-policija.gov.hr/>

- adresa elektroničke pošte: [primorsko-goranska@policija.hr](mailto:primorsko-goranska@policija.hr)

**KONTAKT PODACI**

Policijska uprava primorsko-goranska

Služba materijalno-financijskih poslova

Žrtava fašizma 9

51000 Rijeka

Kontakt osoba: Kristina Miočić

T: +385 51 439 990 radnim danom u vremenu od 08,00 do 12,00 sati.

F: +385 51 439 919

E: kmiocic@mup.hr

Komunikacija i svaka druga razmjena informacija između naručitelja i gospodarskih subjekata obavljat će se isključivo na hrvatskom jeziku putem elektroničkih sredstava komunikacije.